Povzetek revizijskega poročila   
Pravilnost financiranja volilne kampanje liste kandidatov Slovenske demokratske stranke za volitve poslancev v Državni zbor Republike Slovenije v letu 2022

Računsko sodišče je izvedlo revizijo pravilnosti financiranja volilne kampanje liste kandidatov politične stranke Slovenska demokratska stranka za volitve poslancev v Državni zbor Republike Slovenije v letu 2022, ki jo je organizirala politična stranka Slovenska demokratska stranka.

Cilja revizije sta bila izrek mnenja o pravilnosti poslovanja in izrek mnenja o pravilnosti poročanja v skladu z Zakonom o volilni in referendumski kampanji.

Računsko sodišče je o pravilnostiposlovanja v skladu z Zakonom o volilni in referendumski kampanji politični stranki Slovenska demokratska stranka izreklo mnenje s pridržkom. Stranka je v več primerih s posebnega transakcijskega računa za volilno kampanjo poravnala stroške, ki niso stroški volilne kampanje, pa tudi stroške, pri katerih zaradi odsotnosti ustreznih in zadostnih dokazil nismo mogli potrditi, da so bile storitve opravljene in da so stroški nastali v povezavi z volilno kampanjo. Ob tem pa stranka s posebnega transakcijskega računa za volilno kampanjo ni poravnala vseh stroškov volilne kampanje. Stranka je prejela tudi več nedenarnih prispevkov in brezplačnih storitev v nasprotju z Zakonom o volilni in referendumski kampanji, pri čemer njihove denarne protivrednosti ni pravočasno nakazala v humanitarne namene, kot dokazilo za nekaj prejetih brezplačnih storitev pa je stranka predložila fiktivne listine.

Računsko sodišče je o pravilnosti poročanja v skladu z Zakonom o volilni in referendumski kampanji Slovenski demokratski stranki izreklo mnenje s pridržkom. Stranka je napačno izkazala tako zbrana kot tudi porabljena sredstva, poleg tega pa je stranka vrednost nekaterih brezplačnih storitev in nedenarnih prispevkov podcenila.

Ljubljana, 23. februarja 2023